**Οδηγίες – Διευκρινήσεις σε θέματα πιστοποιήσεων ιδιωτικών επενδύσεων του Άξονα 4 του ΠΑΑ 2007-2013**

**1. Πιστοποιήσεις - Συμπλήρωση πινάκων**

Για την πιστοποίηση δαπανών ο δικαιούχος υποβάλλει στην ΟΤΔ αίτηση πληρωμής *(σύμφωνα με το υπόδειγμα)* η οποία συνοδεύεται από :

* τις απαιτούμενες άδειες και εγκρίσεις (οικοδομική άδεια, εγκεκριμένα από την πολεοδομία αρχιτεκτονικά σχέδια, κλπ) εφόσον απαιτούνται
* κατάλογο των προσκομιζόμενων δικαιολογητικών
* αναλυτικές επιμετρήσεις εργασιών υπογεγραμμένες από τον επιβλέποντα μηχανικό καθώς και αποδεικτικά στοιχεία υλοποίησης άυλων ενεργειών
* πίνακες 1,2 παραστατικών & προβλεπόμενων – εκτελεσθείσων εργασιών *(σύμφωνα με το υπόδειγμα)*
* εξοφληθέντα παραστατικά δαπανών σε πρωτότυπο (σύμφωνα με τον Κ.Β.Σ.)
* αντίγραφο του σχετικού λογιστικού βιβλίου από το οποίο προκύπτει η καταχώρηση των υποβληθέντων παραστατικών καθώς και η εγγραφή της επιχορήγησης που έχει ήδη καταβληθεί
* υπεύθυνη δήλωση *(σύμφωνα με το υπόδειγμα)*

με το τελευταίο αίτημα υποβάλλονται επιπλέον

* οι απαιτούμενες άδειες (σε ακριβές αντίγραφο) που εξασφαλίζουν την νομιμότητα λειτουργίας
* ασφαλιστική και φορολογική ενημερότητα

 *Αναλυτικές Επιμετρήσεις*

i. Η αναλυτική επιμέτρηση θα πρέπει να είναι σφραγισμένη και υπογεγραμμένη από τον επιβλέποντα μηχανικό του έργου.

ii. Στην αναλυτική επιμέτρηση του έργου καταγράφονται όλες οι ποσότητες εργασιών, υπηρεσιών και εξοπλισμού που έχουν εκτελεστεί και αφορούν στο εγκριμένο φυσικό αντικείμενο του έργου.

iii. Σε καμία περίπτωση δεν επιμετρούμε ποσότητες εργασιών, υπηρεσιών ή εξοπλισμού που δεν έχουν εκτελεστεί ανεξάρτητα αν, κατά παράβαση του ΚΒΣ, έχουν εκδοθεί τιμολόγια για αυτές.

iv. Δεν επιμετρούνται οι ποσότητες εργασιών, υπηρεσιών και εξοπλισμού που έχουν πραγματοποιηθεί πριν την ημερομηνία υποβολής της αίτησης ενίσχυσης-φακέλου υποψηφιότητας

v. Δεν επιμετρούμε ποσότητες εργασιών, υπηρεσιών ή εξοπλισμό που είναι άσχετες με το εγκεκριμένο φυσικό αντικείμενο του έργου ή αφορούν μη αιτούμενα ποσά.

 *Συμπλήρωση πινάκων 1,2*

i. Στις στήλες 2 & 3 των πινάκων αναγράφονται ο κωδικός και το είδος εργασίας όπως φαίνονται στον εγκεκριμένο προϋπολογισμό του έργου

ii. Στη στήλη 1 του πίνακα 2 συμπληρώνεται ο α/α ανάλογα με τη σειρά που θα καταχωρηθούν τε παραστατικά, σε περίπτωση που το παραστατικό εμφανίζεται σε περισσότερες από μία γραμμές (λόγω επιμερισμού) πρέπει να έχει τον ίδιο α/α, επιπλέον προτείνεται, να σημειώνεται με μολύβι στο στέλεχος του παραστατικού ο αντίστοιχος α/α και ο α/α να εμφανίζεται συνεχόμενος σε πίνακες επόμενων πληρωμών.

iii. Στις στήλες 2 έως 9 του πίνακα 1συμπληρώνεται ο συνολικός εγκεκριμένος προϋπολογισμός του έργου.

iv. Οι αναγραφόμενες ποσότητες εργασιών, υπηρεσιών και εξοπλισμού στη στήλη 13 του πίνακα 1 δεν μπορεί να είναι μεγαλύτερες από τις ποσότητες που αναγράφονται στα τιμολόγια που έχουν προσκομιστεί (μικρότερες μπορεί).

 *Παράδειγμα:* εάν η πραγματική επιμέτρηση είναι 100 κυβικά, ενώ τα τιμολόγια που έχουν εκδοθεί αναγράφουν ποσότητα 80 κυβικών, στην στήλη 13 των αιτούμενων δαπανών του πιν. 1 θα αναγράφεται ποσότητα μέχρι τα 80 κυβικά.

v. Συμφωνία πινάκων, θα πρέπει το σύνολο της στήλης 15 του πίνακα 1 να ισούται με το σύνολο της στήλης 14 του πίνακα 2.

 *Μη επιλέξιμες δαπάνες*

Μη επιλέξιμες θεωρούνται οι δαπάνες

i. Για εργασίες ή ποσότητες ή υπηρεσίες κλπ., που δεν αφορούν το εγκριμένο φυσικό αντικείμενο του έργου

ii. Οι τυχόν προς τα πάνω αποκλίσεις τιμών που διαπιστώνονται σε σχέση με την πραγματική αξία (τιμές αγοράς της περιοχής)

**2. Επιλέξιμες δαπάνες οικοδομοτεχνικού έργου (ΙΔΙΩΤΙΚΑ ΕΡΓΑ)**

Το κόστος του οικοδομοτεχνικού έργου είναι το άθροισμα της δαπάνης των υλικών και της εργασίας.

 *Υλικά:* Θα πρέπει να ελέγχεται η αναλογία της ποσότητας των υλικών σε σχέση με το εκτελεσθέν έργο

 *Εργασία:* Εργασία είναι οι αμοιβές των εργολάβων, του εργατοτεχνικού προσωπικού, καθώς και η ασφάλιση τους στο ΙΚΑ.

Ο τρόπος εκτέλεσης του έργου μπορεί να είναι διαφορετικός στα επενδυτικά σχέδια, ανάλογα δε με το τρόπο εκτέλεσής του ελέγχουμε και τα σχετικά παραστατικά στοιχεία (τιμολόγια κτλ). Συνήθως διακρίνουμε τις παρακάτω περιπτώσεις εκτέλεσης οικοδομοτεχνικών έργων:

*1η περίπτωση:* Ανάθεση εκτέλεσης του έργου ή μέρους του έργου σε εργολάβο με δικά του υλικά και με δικό του εργατοτεχνικό προσωπικό

*2η περίπτωση*: Ανάθεση εκτέλεσης έργου ή μέρους του έργου σε εργολάβο, χωρίς δικά του υλικά, αλλά με δικό του εργατοτεχνικό προσωπικό

*3η περίπτωση:* Ανάθεση εκτέλεσης του έργου ή μέρους του έργου σε εργολάβο, χωρίς δικά του υλικά, και χωρίς δικό του εργατοτεχνικό προσωπικό

*4η περίπτωση*: Εκτέλεσης του έργου με αυτεπιστασία του Δικαιούχου (χωρίς εργολάβο)

Σε κάθε περίπτωση ο τρόπος εκτέλεσης του έργου καθορίζεται από τους όρους του συμφωνητικού που έχει υπογράψει ο Δικαιούχος (φορέας της επένδυσης) με τον εργολάβο.

Αναλυτικότερα και για κάθε περίπτωση επισημαίνουμε τα εξής:

***1η περίπτωση: Ανάθεση εκτέλεσης του έργου ή μέρους του έργου σε εργολάβο με δικά του υλικά και με δικό του εργατοτεχνικό προσωπικό***

 *Κόστος του έργου:*

Το συνολικό κόστος του έργου είναι η αμοιβή του εργολάβου και το συνολικό ποσό που έχει καταβληθεί από το Δικαιούχο στο ΙΚΑ.

 *Παραστατικά δαπάνης:*

i. Τιμολόγιο Πώλησης γιατί πρόκειται για παραγωγή και πώληση αγαθού (τεχνικού έργου) και τα Δελτία Αποστολής για την αγορά υλικών

ii. Αναλυτική Περιοδική Δήλωση Οικοδομοτεχνικού Έργου (ΑΠΔ). Το επιλέξιμο ποσό είναι το συνολικό ποσό που έχει καταβληθεί από το Δικαιούχο στο ΙΚΑ (κωδ.46 της ΑΠΔ).

***2η περίπτωση: Ανάθεση εκτέλεσης εργασίας σε εργολάβο, χωρίς δικά του υλικά, αλλά με δικό του εργατοτεχνικό προσωπικό***

 *Κόστος του έργου:*

Το συνολικό κόστος του έργου είναι: η αγορά των υλικών, η αμοιβή του εργολάβου και το συνολικό ποσό που έχει καταβληθεί από το Δικαιούχο στο ΙΚΑ.

 *Παραστατικά δαπάνης:*

i. Τιμολόγια - Δελτία αποστολής για την αγορά των υλικών

ii. Τιμολόγιο Παροχής Υπηρεσιών του εργολάβου γιατί πρόκειται για προσφορά

υπηρεσιών κατασκευής τεχνικού έργου

iii. Αναλυτική Περιοδική Δήλωση Οικοδομοτεχνικού Έργου (ΑΠΔ).Το επιλέξιμο ποσό είναι το συνολικό ποσό που έχει καταβληθεί από το Δικαιούχο στο ΙΚΑ (κωδ.46 της ΑΠΔ).

***3η περίπτωση: Ανάθεση εκτέλεσης του έργου σε εργολάβο, χωρίς δικά του υλικά, και χωρίς δικό του εργατοτεχνικό προσωπικό***

*Η περίπτωση αυτή θέλει ιδιαίτερη προσοχή και ειδικά όσον αφορά στην εργασιακή σχέση του εργατοτεχνικού προσωπικού με τον εργοδότη*

 *Κόστος του έργου:*

Το συνολικό κόστος του έργου είναι:

i. η αγορά των υλικών,

ii. η αμοιβή του εργολάβου,

iii. το κόστος του εργατοτεχνικού προσωπικού (αποδοχές συν εργοδοτικές εισφορές)

 *Παραστατικά δαπάνης:*

i. Τιμολόγια - Δελτία αποστολής για την αγορά των υλικών

ii. Τιμολόγιο Παροχής Υπηρεσιών του εργολάβου γιατί πρόκειται για προσφορά υπηρεσιών κατασκευής τεχνικού έργου

iii. Κατάσταση ημερομισθίων εργατοτεχνικού προσωπικού *(βλέπε υπόδειγμα)* ή οι αποδείξεις επαγγελματικής δαπάνης εφόσον αναγράφονται πλήρως τα στοιχεία του εργαζομένου, ο αριθμός των ημερομισθίων, η περίοδος των αποδοχών, οι αποδοχές του (κωδ. 41 της ΑΠΔ), οι νόμιμες κρατήσεις, καθώς και το πληρωτέο ποσό.

**ΠΡΟΣΟΧΗ!!!**

Ιδιαίτερα σε αυτή τη περίπτωση πρέπει να ελέγχουμε τι αφορά στο συμβατικό αντικείμενο του εργολάβου.

Όταν έχουμε εργολάβο γίνεται δεκτό μόνο το τιμολόγιο παροχής υπηρεσιών του και όχι οι αποδοχές του από την μισθοδοτική κατάσταση. Επιλέξιμη δαπάνη από το κόστος της μισθοδοτικής κατάστασης είναι μόνο το ποσό που καταβάλει ο δικαιούχος στο ΙΚΑ για λογαριασμό του (κωδ. 46 της ΑΠΔ )

***4η περίπτωση: Εκτέλεσης του έργου με αυτεπιστασία του Δικαιούχου***

 *Κόστος του έργου:*

Το συνολικό κόστος του έργου είναι:

i. η αγορά των υλικών,

ii. το κόστος του εργατοτεχνικού προσωπικού (αποδοχές συν εργοδοτικές εισφορές)

 *Παραστατικά δαπάνης:*

i. Τιμολόγια - Δελτία αποστολής για την αγορά των υλικών

ii. Κατάσταση ημερομισθίων εργατοτεχνικού προσωπικού *(βλέπε υπόδειγμα)* ή οι αποδείξεις επαγγελματικής δαπάνης εφόσον αναγράφονται πλήρως τα στοιχεία του εργαζομένου, ο αριθμός των ημερομισθίων, η περίοδος των αποδοχών, οι αποδοχές του (κωδ. 41 της ΑΠΔ), οι νόμιμες κρατήσεις, καθώς και το πληρωτέο ποσό.

**Παραστατικά πληρωμής:**

i. Για την 1η και 2η περίπτωση δεν απαιτούνται παραστατικά εξόφλησης του εργατοτεχνικού προσωπικού

ii. Για την 3η και 4η περίπτωση ως παραστατικά πληρωμής εργατοτεχνικού προσωπικού μπορεί να θεωρηθούν:

• η απόδειξη πληρωμής ή

• η απόδειξη είσπραξης του εργαζομένου ή

• η κατάσταση πληρωμής ημερομισθίων του μήνα εφόσον υπογράφεται από τους εργαζόμενους και φέρει την υπογραφή και τη σφραγίδα του εργοδότη ή η απόδειξη επαγγελματικής δαπάνης για το πληρωτέο ποσό

iii. Για όλες τις περιπτώσεις διπλότυπο είσπραξης από την αρμόδια ΔΟΥ για την

πληρωμή των παρακρατηθέντων φόρων και Γραμμάτιο Είσπραξης του ΙΚΑ για τις ασφαλιστικές εισφορές

**Γενικά:**

• Στις περιπτώσεις που το ΙΚΑ δεν καταβάλλεται από το δικαιούχο η δαπάνη είναι μη επιλέξιμη (ελέγχουμε την επωνυμία του εργοδότη στην ΑΠΔ).

• Σε κάθε περίπτωση εφόσον ζητείται η οικονομική ενίσχυση για το κόστος του ΙΚΑ ελέγχουμε την υποβολή της Αναλυτικής Περιοδικής Δήλωσης Οικοδομοτεχνικού Έργου (ΑΠΔ) του μήνα στο ΙΚΑ.

• Η ΑΠΔ στις περιπτώσεις 3 και 4 πρέπει να συμφωνεί με την μισθοδοτική κατάσταση ημερομίσθιου προσωπικού του αντίστοιχου μήνα.

• Όταν εκτελούνται τεχνικά έργα, πρέπει στα τιμολόγια να αναγράφεται λεπτομερώς το εκτελεσθέν έργο. Εφόσον υπάρχει επιμέτρηση των εκτελεσθεισών έργων μπορεί να γίνεται παραπομπή στην επιμέτρηση, η οποία θα είναι συνημμένη στο τιμολόγιο (παρ. 107 Εγκ 117/68 και 12.5.3 Εγκ ΚΒΣ 3/92). Επίσης με την Εγκ ΠΟΛ 1122/91 γίνεται δεκτό ότι μπορεί το είδος να αναγράφεται με συνοπτική περιγραφή, εφόσον γίνεται παραπομπή στην οικεία σύμβαση έργου, σε επιμετρήσεις ή άλλα παραστατικά από τα οποία προκύπτουν αναλυτικά το εκτελεσθέν έργο ή οι παρασχεθείσες υπηρεσίες.

• Όταν γίνονται επισκευές ή βελτιώσεις τεχνικών έργων ή εγκαταστάσεων, λαμβάνει χώρα παροχή υπηρεσιών ακόμα και στην περίπτωση που χρησιμοποιούνται υλικά του εργολάβου, εφόσον η αξία τους δεν υπερβαίνει το 1/3 της συνολικής αμοιβής, οπότε εκδίδονται τιμολόγια ή αποδείξεις παροχής υπηρεσιών (Σχετ. Εγκ. 1059654/1287/17-1-97).

• Πρέπει να ελέγχεται η καταχώρηση των παραστατικών στα βιβλία του επενδυτή. Ιδιαίτερη προσοχή θα πρέπει να δίνεται στις περιπτώσεις πιστωτικών τιμολογίων στις περιπτώσεις που έχουμε μισθολογικές καταστάσεις (περίπτωση 3 και 4).

**3. Τροποποίηση μελέτης – αναλυτικού προϋπολογισμού**

Κατά την υλοποίηση του επενδυτικού σχεδίου και εφόσον προκύψει αποδεδειγμένη αναγκαιότητα, δίνεται η δυνατότητα τροποποίησής του, βάσει της παραγράφου 7 του άρθρου 19 της ΚΥΑ 401/10-03-2010 (όπως ισχύει κάθε φορά), με την προϋπόθεση διασφάλισης της ολοκλήρωσης του φυσικού αντικειμένου στο πλαίσιο του εγκριμένου προϋπολογισμού.

Η τροποποίηση του αναλυτικού προϋπολογισμού αφορά κυρίως:

i. ποσότητες ή τιμές μονάδας σε εγκριμένες εργασίες και στα πλαίσια των τιμών αγοράς κάθε περιοχής

ii. εργασίες που δεν είχαν προβλεφθεί και αφορούν στο εγκριμένο φυσικό αντικείμενο

iii. αλλαγή του τύπου και των ποσοτήτων του εγκριμένου μηχανολογικού και λοιπού εξοπλισμού.

Σύμφωνα με την παράγραφο 7 του άρθρου 19 της ΚΥΑ 401/10-03-2010, τροποποιήσεις του αναλυτικού προϋπολογισμού μπορούν να γίνουν :

α) κατόπιν τεκμηριωμένης αναγκαιότητας μεταφοράς επιλέξιμων δαπανών μεταξύ των διακριτών κατηγοριών δαπανών (όπως αυτές ορίζονται στον πίνακα 1.)

β) Αλλαγές εντός των διακριτών κατηγοριών δαπανών, οι οποίες δεν προκαλούν αλλοιώσεις στα βασικά μεγέθη του φυσικού αντικειμένου της επένδυσης (εμβαδά, όγκοι, δυναμικότητες, κλπ.) ούτε αλλαγή του βασικού εξοπλισμού παραγωγής,

Στην περίπτωση (α) η τροποποίηση εγκρίνεται από την ΟΤΔ και κατόπιν υπογράφεται τροποποιητική σύμβαση με το δικαιούχο, ενώ στην περίπτωση (β) η τροποποίηση εγκρίνεται από την ΕΥΕ ΠΑΑ ΑΝΤΑΓΩΝΙΣΤΙΚΟΤΗΤΑ και κατόπιν υπογράφεται τροποποιητική σύμβαση με το δικαιούχο.

Απαραίτητη προϋπόθεση για την έγκριση των τροποποιήσεων είναι ότι αυτή δεν επηρεάζει τους στόχους, το χαρακτήρα, τη λειτουργικότητα, την αποτελεσματικότητα του έργου, καθώς και τα στοιχεία που ελήφθησαν υπόψη κατά τη διαδικασία αξιολόγησης και επιλογής του.

Το σχετικό αίτημα τροποποίησης, υποβάλλεται από τον δικαιούχο μαζί με το αίτημα πληρωμής επισυνάπτοντας συγκριτικό πίνακα με τον αρχικό και τον τροποποιημένο αναλυτικό προϋπολογισμό στο σύνολο του έργου υπογεγραμμένο από τον ίδιο, απεικονίζεται στις στήλες 2 έως 9 του πίνακα 1 και στο αντίστοιχο πρακτικό διοικητικού ελέχγου της αρμόδιας Επιτροπής Πιστοποίησης Έργων.

Επισημαίνεται ότι, αύξηση του αρχικά εγκεκριμένου προϋπολογισμού δεν είναι αποδεκτή και οποιαδήποτε υπέρβαση του αρχικού προϋπολογισμού αιτιολογημένη ή μη (όπως αυτός προσδιορίζεται στη σύμβαση) επιβαρύνει αποκλειστικά και μόνο το δικαιούχο.

**4. Τιμολόγιο επιδότησης**

Ο δικαιούχος υποχρεούται στην έκδοση αθεώρητου τιμολογίου επιδότησης μόλις πιστωθεί ο λογαριασμός του με το ποσό της ενίσχυσης και να το διαβιβάσει στην ΟΤΔ σύμφωνα με την παρ. 3 του άρθρου 12 του ΠΔ 186/1992 - ΚΒΣ.

Το πρωτότυπο τιμολόγιο κατατίθεται στην ΕΥΕ ΠΑΑ ΑΝΤΑΓΩΝΙΣΤΙΚΟΤΗΤΑ. Αντίγραφό του διατηρείται στο φάκελο του έργου που τηρεί ο δικαιούχος.

Στοιχεία :

ΠΕΛΑΤΗΣ: Υπουργείο Αγροτικής Ανάπτυξης και Τροφίμων, Ειδική

Υπηρεσία Εφαρμογής ΠΑΑ ΑΝΤΑΓΩΝΙΣΤΙΚΟΤΗΤΑ

ΑΦΜ: 999178380

ΕΠΑΓΓΕΛΜΑ: Νομικό Πρόσωπο Δημοσίου Δικαίου

ΔΟΥ: ΙΕ ΑΘΗΝΩΝ

ΔΙΕΥΘΥΝΣΗ: Αθηνών 54-56 ΠΟΛΗ: Αθήνα

**5. Εξόφληση δαπανών έργου**

Οι συναλλαγές και οι εξοφλήσεις των εκδιδόμενων παραστατικών στοιχείων για τις δαπάνες του έργου θα πρέπει να γίνονται, σύμφωνα με τα οριζόμενα στον Κ.Β.Σ. και ειδικότερα στα όσα ορίζονται στο Κεφάλαιο Β΄, άρθρα 19 & 20 και άρθρο 92 του Ν.3842/2010 (ΦΕΚ Α΄ 58/23-4-2010).

Ιδιαίτερη **προσοχή** απαιτούν τα εξής σημεία του νόμου:

• **Άρθρο 19, Παράγραφος 25α του Ν. 3842/2010:**

«Ειδικά για την απόδειξη της συναλλαγής από το λήπτη φορολογικού στοιχείου που αφορά αγορά αγαθών ή λήψη υπηρεσιών αξίας **τριών χιλιάδων (3.000) ευρώ** και άνω απαιτείται η τμηματική ή ολική εξόφληση να γίνεται μέσω τραπεζικού λογαριασμού ή με επιταγή έκδοσης του λήπτη του στοιχείου. Σε περίπτωση εκχώρησης επιταγών τρίτων εκδίδεται άμεσα λογιστική απόδειξη εκχώρησης αξιόγραφων στην οποία αναγράφονται τα στοιχεία των εκχωρούμενων επιταγών.»

**Σύμφωνα με το άρθρο 92.1.ι, η παραπάνω παράγραφος, ισχύει από 1/6/2010.**

• **Άρθρο 20, Παράγραφος 2 του Ν. 3842/2010:**

«Φορολογικά στοιχεία αξίας ή λοιπά έγγραφα που εκδίδονται ή συντάσσονται αντί φορολογικών στοιχείων, **συνολικής αξίας άνω των τριών χιλιάδων (3.000) ευρώ,** τα οποία εκδίδονται για συναλλαγές μεταξύ επιτηδευματιών εξοφλούνται μέσω επαγγελματικών τραπεζικών λογαριασμών του εκδότη − πωλητή αγαθών ή υπηρεσιών και του λήπτη των αντίστοιχων στοιχείων ή επιταγών που εξοφλούνται μέσω των ίδιων λογαριασμών, οι κινήσεις των οποίων διαβιβάζονται σε ηλεκτρονική βάση δεδομένων της Γενικής Γραμματείας Πληροφοριακών Συστημάτων του Υπουργείου Οικονομικών, χωρίς να ισχύει ως προς τούτο το τραπεζικό απόρρητο. Οι Τράπεζες δεν επιτρέπεται να χρεώνουν αμοιβές για τη λειτουργία των επαγγελματικών λογαριασμών».

• **Άρθρο 20, Παράγραφος 4 του Ν. 3842/2010:**

«Το βάρος της απόδειξης της συναλλαγής φέρει και ο λήπτης του φορολογικού στοιχείου κατά τα οριζόμενα στην παράγραφο 9 του άρθρου 18 του Κ.Β.Σ., και οφείλει, εκτός των οριζομένων στην παράγραφο αυτή, να επιβεβαιώνει από ηλεκτρονική βάση δεδομένων της Γενικής Γραμματείας Πληροφοριακών Συστημάτων του Υπουργείου Οικονομικών την ακρίβεια των στοιχείων, καθώς και τη φορολογική συνέπεια του αντισυμβαλλόμενου εκδότη, για φορολογικά στοιχεία συνολικής αξίας άνω των τριών χιλιάδων (3.000) ευρώ».

**Με βάση τα παραπάνω, ιδιαίτερη προσοχή πρέπει να δοθεί στα εξής:**

• Η ημερομηνία **εφαρμογής** του νόμου για το όριο συναλλαγών άνω των 3.000€ είναι η **1/6/2010**

Στο **όριο** των τριών χιλιάδων ευρώ (3.000), συμπεριλαμβάνεται και ο **ΦΠΑ**.

• Οι συναλλαγές θα πρέπει να γίνονται **μόνο μεταξύ επαγγελματικών λογαριασμών**, είτε αφορά στην κατάθεση μετρητών είτε στην έκδοση επιταγών. Στην περίπτωση αυτή ο επενδυτής θα πρέπει να προσκομίζει το αποδεικτικό κατάθεσης τραπέζης ή φωτοαντίγραφο της επιταγής αντίστοιχα και κίνηση του λογαριασμού του, απ’ την οποία να προκύπτει η είσπραξη της επιταγής αυτής. Η εξόφληση τέτοιων τιμολογίων με οποιοδήποτε άλλο τρόπο δεν θεωρείται αποδεκτή.

• Σε περίπτωση έκδοσης παραστατικών στοιχείων (τιμολογίων) με **κατάτμηση εργασιών και προμηθειών**, με στόχο την αποφυγή του ορίου εξόφλησης μέσω τραπεζικού λογαριασμού, θα ελέγχεται η σκοπιμότητα της κατάτμησης και η δαπάνη μπορεί να θεωρηθεί **μη επιλέξιμη**.

• **Προκαταβολές ή τμηματικές καταβολές με μετρητά** δεν γίνονται δεκτές, εφόσον το φορολογικό στοιχείο είναι αξίας άνω των 3.000€.

• Αν η δαπάνη είναι **κάτω των 3.000€** και έχει εξοφληθεί με μετρητά, το σχετικό τιμολόγιο θα πρέπει να συνοδεύεται με απόδειξη είσπραξης από τον προμηθευτή ή θα αναγράφεται πάνω στο τιμολόγιο η λέξη «Εξωφλήθη», θα σφραγίζεται και θα υπογράφεται από τον προμηθευτή.

**6. Μείωση του ποσού ενίσχυσης**

Εφόσον υπάρχει διαφορά άνω του 3%, μεταξύ του ποσού (x) (στήλη 15 του πιν. 1) που πρέπει να καταβληθεί στο δικαιούχο με βάση την αίτηση πληρωμής και του ποσού (y) (στήλη 19 του πιν. 1) που πρέπει να καταβληθεί στο δικαιούχο αφού εξετασθεί η επιλεξιμότητα της αίτησης πληρωμής, τότε θα εφαρμόζεται μείωση στο ποσό (y). Το ποσό της μείωσης θα ισούται με τη διαφορά μεταξύ των δύο ποσών και θα είναι (x - y). Άρα ο δικαιούχος θα λαμβάνει το ποσό (z) = y – (x-y). Η παραπάνω μείωση δεν εφαρμόζεται και ο δικαιούχος λαμβάνει το επιλέξιμο ποσό (y), είτε όταν η διαφορά μεταξύ των ποσών (x) και (y) είναι μικρότερη ή ίση του 3%, είτε εφόσον μπορεί να αποδείξει ότι δεν ευθύνεται για την προσθήκη του μη επιλέξιμου ποσού

**7. Πινακίδα δημοσιοποίησης του έργου**

Για επενδύσεις συνολικού κόστους μεγαλύτερου των 50.000 € ο δικαιούχος τοποθετεί επεξηγηματική πινακίδα η οποία θα πρέπει να έχει αναρτηθεί κατά την πρώτη πιστοποίηση του έργου.

Οδηγίες για το περιεχόμενο και τη μορφή των επεξηγηματικών πινακίδων παρατίθενται στο *υπόδειγμα πινακίδων*